Virallinen lehti nro C 297 , 15/10/1999 s. 0058



KIRJALLINEN KYSYMYS E-3220/98 esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle (26. lokakuuta 1998) Aihe: Säännönvastaisuudet rakennusurakan myöntämisessä Cercedan kaupungissa, La Coruñan maakunnassa (Galicia, Espanja) Sogama Oy on galicialainen julkinen ympäristönhoitoalan yritys, jonka Galician autonomisen alueen viranomaiset perustivat tämän alan toimeenpanevaksi elimeksi. Toimintaansa varten tämä yritys järjesti useille yrityksille tarjouskilpailun jätteidenkäsittelyn lämpövoimalaitoksen rakentamiseksi Cercedan kaupunkiin (La Coruña). Hanke saa yhteisörahoitusta. Ensimmäinen valintakierros päättyi tuloksettomana ja sen jälkeen ilman minkäänlaista ilmoitusta urakka osoitettiin autonomisen alueen ulkopuoliselle yritykselle hetkellä, josta ammattijärjestöillä ei ole tietoa. Korkeat virkamiehet, Galician oikeusasiamies mukaan lukien, arvostelivat julkisesti tapahtunutta hallinnollisten periaatteiden vastaisena ja jopa syyttivät autonomisen alueen viranomaisia siitä, että he olisivat osakeyhtiöittäneet julkisen laitoksen välttääkseen kaiken julkisen valvonnan. Alan työntekijät ovat ammattiliittojensa edustajien kautta valittaneet Espanjan oikeuslaitokseen. 1. Koska rakennushanke saa yhteisöltä rahoitusta, voiko komissio vaatia toimivaltaisia viranomaisia aloittamaan tutkimukset espanjalaisten ammattiliittojen valitusten pohjalta? 2. Ottaen huomioon sen, että Galicia kuuluu niihin alueisiin Euroopassa, joissa on eniten työttömyyttä, eikö komissio ole sitä mieltä, että kyseiseen rakennushankkeeseen varattu EU:n rahoitus vastaisi paremmin tarkoitustaan, mikäli edunsaajayritykset ja niiden tehtaat toimisivat Galiciassa? 3. Mihin toimiin komissio voisi ryhtyä Espanjan viranomaisten suhteen, jotta ympäristönsuojelua koskevan yhteisön lainsäädännön noudattaminen taattaisiin ja erityisesti seuraavia direktiivejä noudatettaisiin: a) jätteitä koskeva direktiivi 91/156/ETY(1), b) julkisten ja yksityisten hankkeiden ympäristövaikutusten arviointia koskeva direktiivi 85/337/ETY(2) ja c) ympäristöä koskevan tiedon saannin vapautta koskeva direktiivi 90/313/ETY(3)? 4. Missä määrin komissio perustussopimusten noudattamisen valvojana on sitä mieltä, että galicialaisten yritysten työntekijöitä on syrjitty myönnettäessä urakka Galician ulkopuolelta peräisin olevalle yritykselle? Komission jäsenen Mario Montinkomission puolesta antama vastaus (14. tammikuuta 1999) 1. Komissio hyväksyi 7. toukokuuta 1998 koheesiorahaston osallistumisen Galician jätehuoltohankkeen rahoitukseen. Hankkeeseen kuuluu parlamentin jäsenten mainitsema lämpövoimalaitoksen rakentaminen. Komissio ei ollut tietoinen parlamentin jäsenten mainitseman julkisen hankintasopimuksen tekemiseen liittyvistä säännönvastaisuuksista ja sen on vaikeaa arvioida asiaa saamiensa tietojen perusteella. Komissio pyytääkin parlamentin jäseniä toimittamaan sille asiasta tarkempia tietoja, jotta se voisi ottaa yhteyttä Espanjan hallitukseen varmistaakseen, onko asiassa rikottu julkisia hankintoja koskevaa yhteisön lainsäädäntöä. Se toivoo saavansa tietoja erityisesti seuraavista seikoista: Sogama S.A:n yhtiöjärjestys (hallintoportaan osuus yrityksen pääomasta, liikkeenjohto tai yrityksen hallinto-, johto- ja valvontarakenteet, syy yrityksen perustamiseen), tuloksettomana päättyneestä ensimmäisestä menettelystä saatavilla olevat asiakirjat (sopimusta koskeva ilmoitus, tarjouspyyntö, tarjouseritelmät, arviointikertomus), kyseisen menettelyn aikana havaitut mahdolliset säännönvastaisuudet, menettely, jonka tuloksena sopimus lopulta myönnettiin sekä yksityiskohdat julkisia hankintoja koskevan yhteisön lainsäädännön mahdollisista rikkomuksista. 2. ja 4. Julkisia hankintoja koskevien sopimustentekomenettelyjen yhteensovittamisesta annetuilla yhteisön direktiiveillä(4) edistetään yhtenäismarkkinoiden toteutumista, sillä ne sisältävät säännöksiä, joiden tavoitteena on varmistaa avoimuutta, syrjimättömyyttä ja yleistä yhdenvertaisuutta lain edessä koskevien periaatteiden noudattaminen. Sellaisen etuuskohtelun luominen, alueellinen etuuskohtelu mukaan lukien, jonka perusteella joitakin tarjoajia suosittaisiin muiden kustannuksella, olisi vastoin näitä periaatteita ja EY:n perustamissopimuksen määräyksiä. 3. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(5) ja jätteistä annetun direktiivin 75/442/ETY muuttamisesta 18 päivänä maaliskuuta 1991 annetun neuvoston direktiivin 91/156/ETY(6) sekä useiden muiden ilmakehään joutuvia päästöjä koskevien säädösten noudattaminen on ennakkoedellytys niiden päätösten tekemiselle, jotka koskevat koheesiorahaston osallistumista jätehuoltohankkeiden rahoitukseen. Komissio ei ole tietoinen ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(7) rikkomisesta. (1) EYVL L 78, 26.3.1991, s. 32. (2) EYVL L 175, 5.7.1985, s. 40. (3) EYVL L 158, 23.6.1990, s. 56. (4) Direktiivit 93/36/ETY, 93/37/ETY ja 93/38/ETY, annettu 14 päivänä kesäkuuta 1993 (EYVL L 199, 9.8.1993), sekä direktiivi 92/50/ETY, annettu 18 päivänä kesäkuuta 1992 (EYVL L 209, 24.7.1992). (5) EYVL L 175, 5.7.1985. (6) EYVL L 78, 26.3.1991. (7) EYVL L 158, 23.6.1990.